Document ID: 32010D0433

KOMMISSIONENS AFGØRELSE
af 5. august 2010
om ændring af beslutning 2004/558/EF om gennemførelse af Rådets direktiv 64/432/EØF for så vidt angår supplerende garantier med hensyn til IBR i forbindelse med handel inden for Fællesskabet med kvæg
(meddelt under nummer K(2010) 5352)
(EØS-relevant tekst)
(2010/433/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin (1), særlig artikel 9, stk. 2, og artikel 10, stk. 2, og
ud fra følgende betragtninger:
(1)
Infektiøs bovin rhinotracheitis (IBR) er beskrivelsen af et af de mest tydelige kliniske tegn på infektion med bovin herpesvirus type 1 (BHV1). Da mange infektioner med det pågældende virus har et subklinisk forløb, bør der træffes bekæmpelsesforanstaltninger, der er målrettet mod udryddelse af infektionen frem for mod fjernelse af symptomerne.
(2)
I bilag E (II) til direktiv 64/432/EØF er infektion med bovin herpesvirus 1 anført blandt de sygdomme, for hvilke der kan godkendes nationale bekæmpelsesprogrammer og kræves supplerende garantier.
(3)
I Kommissionens beslutning 2004/558/EF af 15. juli 2004 om gennemførelse af Rådets direktiv 64/432/EØF for så vidt angår supplerende garantier med hensyn til IBR i forbindelse med handel inden for Fællesskabet med kvæg og godkendelse af de udryddelsesprogrammer, som visse medlemsstater har forelagt (2), er der i bilag I opstillet en liste over medlemsstater eller dele heraf, hvor der gennemføres et program for udryddelse af BHV1, og i bilag II en liste over dem, som allerede er frie for sygdommen. I bilag III til nævnte beslutning er der fastsat kriterier for, at en bedrift kan betragtes som fri BHV1-infektion.
(4)
For at hindre overførsel af BHV1 til BHV1-frie bedrifter kræves det i henhold til nævnte beslutning, at der ved flytning af kvæg fra et område, der ikke har BHV1-status, eller som er opført i bilag I, til en bedrift beliggende i et område, der er opført i bilag II, foretages en undersøgelse for antistoffer mod BHV1-virus med negativt resultat af prøver taget under en karantæne på 30 dage forud for flytningen.
(5)
På grundlag af eksisterende erfaringer med gennemførelsen af godkendte programmer for udryddelse af BHV1-infektioner kan flytning af kvæg fra bedrifter, der er frie for BHV1-infektion, direkte til lukkede opfedningsenheder i medlemsstater eller dele heraf, som er frie for BHV1-infektion, tillades, forudsat at der er etableret et kanaliseringssystem, hvorved de kompetente myndigheder på det sted, hvor opfedningsenheden er beliggende, sikrer, at dyrene undersøges endnu en gang ved ankomsten, og at de kun flyttes til slagteriet.
(6)
For øjeblikket er alle regioner i Tyskland, undtagen Regierungsbezirk Oberpfalz og Regierungsbezirk Oberfranken i delstaten Bayern, opført i bilag I til beslutning 2004/558/EF.
(7)
Tyskland har nu forelagt dokumentation til støtte for ansøgningen om at erklære Regierungsbezirk Mittelfranken og Regierungsbezirk Unterfranken i delstaten Bayern frie for BHV1-infektioner og har fastsat bestemmelser om indenlands flytning af kvæg inden for og til denne del af landets område. Tyskland har følgelig anmodet om anvendelse af de supplerende garantier, jf. artikel 10 i direktiv 64/432/EØF, vedrørende de pågældende administrative enheder i delstaten Bayern.
(8)
På grundlag af vurderingen af den ansøgning, der er indgivet af Tyskland, bør de to BHV1-frie administrative enheder i Tyskland ikke længere være opført i bilag I, men opføres i bilag II til beslutning 2004/558/EF, og anvendelsen af de supplerende garantier, der er fastlagt i henhold til artikel 10 i direktiv 64/432/EØF, bør udvides til at omfatte dem.
(9)
Beslutning 2004/558/EF bør derfor ændres i overensstemmelse hermed.
(10)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
I beslutning 2004/558/EF foretages følgende ændringer:
1)
Artikel 2, stk. 2, litra b), nr. ii), affattes således:
»ii)
de transporteres uden at komme i kontakt med dyr med en lavere sundhedsstatus til en bedrift med ukendt BHV1-status i en bestemmelsesmedlemsstat opført i bilag I, hvor alle dyr i henhold til det godkendte nationale udryddelsesprogram opdrættes indendørs, og hvorfra de kun må transporteres til slagteriet.«
2)
Artikel 3 ændres således:
a)
Stk. 3, litra b), affattes således:
»b)
efter andet led: »Artikel 3, stk. …, litra …), i Kommissionens beslutning 2004/558/EF«.«
b)
Følgende indsættes som stk. 4 og 5:
»4. Uanset stk. 1, litra a) og b), kan den kompetente myndighed i bestemmelsesmedlemsstaten tillade, at kvæg bestemt til kødproduktion indsættes på en BHV1-fri bedrift, jf. definitionen i bilag III (»BHV1-fri bedrift«), beliggende i en region, som ligger i den pågældende medlemsstat, og som er opført i bilag II, på følgende betingelser:
a)
Dyrene må ikke være vaccineret mod BHV1, og de skal have oprindelse i og siden fødslen have været holdt på BHV1-frie bedrifter.
b)
Dyrene transporteres uden at komme i kontakt med dyr med en lavere sundhedsstatus.
c)
I de sidste mindst 30 dage umiddelbart før afsendelsen eller siden fødslen, hvis dyrene er mindre end 30 dage gamle, er de forblevet på oprindelsesbedriften eller på et isolationssted, der er godkendt af den kompetente myndighed, og som ligger i en medlemsstat, hvor IBR er en anmeldelsespligtig sygdom, og inden for en radius på 5 km omkring bedriften eller isolationsstedet er der ikke registreret nogen kliniske eller patologiske symptomer på BHV1-infektion i de sidste 30 dage
d)
Dyrene har reageret negativt på en serologisk prøve for antistoffer mod gE-glycoprotein af BHV1, når det drejer sig om dyr med oprindelse i en BHV1-vaccineret besætning, eller i alle andre tilfælde på en serologisk prøve for antistoffer mod hele BHV1 på en blodprøve, der er taget højst 7 dage før afsendelsen fra bedriften omhandlet i litra c).
e)
På den BHV1-frie bestemmelsesbedrift opdrættes alle dyr indendørs, og de flyttes kun for at blive transporteret til slagteriet.
f)
Dyrene omhandlet i litra d) underkastes en serologisk prøve for antistoffer mod gE-glycoprotein af BHV1 eller hele BHV1 på en blodprøve, der er taget 21-28 dage efter ankomsten til bedriften omhandlet i litra e)
i)
med negativ reaktion i hvert enkelt tilfælde, eller
ii)
bedriftens status som BHV1-fri forbliver suspenderet, indtil de inficerede dyr er blevet slagtet højst 45 dage efter ankomsten til bedriften, og
-
dyr i direkte kontakt med de inficerede dyr har reageret negativt på en prøve for antistoffer mod gE-glycoprotein af BHV1 eller hele BHV1 på en blodprøve, der er taget mindst 28 dage efter, at de inficerede dyr er bortskaffet, eller
-
dyr, der er fælles med de inficerede dyr om en given luftmængde, har reageret negativt på en prøve for antistoffer mod hele BHV1 på en blodprøve, der er taget mindst 28 dage efter, at de inficerede dyr er bortskaffet, eller
-
de øvrige dyr på bedriften har reageret negativt på en prøve for antistoffer mod hele BHV1 på en blodprøve, der er taget mindst 28 dage efter, at de inficerede dyr er bortskaffet, eller
-
bedriftens status som BHV1-fri er genetableret i overensstemmelse med bilag III, punkt 4.
5. Bestemmelsesmedlemsstaten omhandlet i stk. 4 meddeler Kommissionen og de øvrige medlemsstater de regioner opført i bilag II, hvor bestemmelserne i stk. 4 agtes gennemført og den planlagte anvendelsesdato.«
3)
Bilag I erstattes af teksten i bilag I til denne afgørelse.
4)
Bilag II erstattes af teksten i bilag II til denne afgørelse.
Artikel 2
Denne afgørelse er rettet til medlemsstaterne.
Udfærdiget i Bruxelles, den 5. august 2010.

Labels: 8
3
6